Republik Rom mengguna pakai sistem terperinci anugerah tentera yang mengandungi pingat-pingat yang dipanggil phalerae untuk dikurniakan kepada askar dan unit tentera kerana pelbagai pencapaian. Amalan itu telah dihidupkan semula dalam zaman Moden Awal, dan pingat mula dipakai pada dada sebagai sebahagian daripada standard uniform tentera. Kongres Kontinental Amerika Syarikat mengurniakan Fidelity Medallion (Pingat Kesetiaan) seawal tahun 1780, kepada 3 orang tertentu dalam peristiwa tertentu, sebagai anugerah sekali sahaja, yang merupakan ciri-ciri awal pingat kebesaran. Pada tahun 1782, Badge of Military Merit telah diwujudkan, dan semuanya dikurniakan kepada tentera bukan pegawai. Légion d'honneur dizahirkan oleh Napoleon Bonaparte pada tahun 1802 mempunyai beberapa ciri darjah kebesaran tentera lama, tetapi bertujuan menjadi lebih inklusif, dan telah dikurniakan kepada barisan askar sempena keberanian atau khidmat yang luar biasa. Negara-negara lain pula mengikuti apabila pihak British mengurniakan Army Gold Medal bermula tahun 1810, namun ia hanya diberikan kepada pegawai-pegawai kanan, dan pihak Prusia mengurniakan Iron Cross bermula tahun 1813. Pingat tidak dikurniakan kepada semua pejuang dalam sesuatu peperangan atau pertempuran sehingga abad ke-19, apabila Waterloo Medal merupakan pingat pertama British diberikan pada semua yang terlibat, dalam Pertempuran Waterloo dan semua kempen berkaitan pada tahun 1815. Menjelang pertengahan abad ke-19, bilangan anugerah yang digunakan telah berkembang pesat di kebanyakan negara yang menuju ke era moden.